Protokoll fra landsstyremøte i KABB Kristent Arbeid Blant Blinde og svaksynte 06.03.2025

**Sted:** Kirkens Hus i Oslo

**Tidspunkt:** 10:00 – 16:00

**Tilstede:** Mette Lilleeng, Hege Norset Blichfeldt, Frank Grimstad, Marianne Schill Reinsnes, Jon Ivar Dypedal og Heidi Vestbye.

Finn Tore Eivik og Sidsel Bredvei deltok via videomøte.

**Forfall**: Heidi Andersen Madsen har permisjon.

**Tilstede fra KABB**:

Øyvind Woie deltok på hele møtet

Administrasjonsleder Inger Slang var innkalt til å orientere om årsregnskap 2024.

Vår nye organisasjons- og informasjonskonsulent, Cecilie Engedahl Wendelborg, var invitert til å hilse på og spise lunsj med landsstyrets medlemmer.

# **Sak 2/2025 Godkjenning av innkalling og sakliste**

**Vedtak:**

Innkalling og sakliste ble godkjent

# **Sak 3/2025 Valg av protokollunderskrivere**

**Vedtak:**

Mette Lilleeng og Heidi Vestbye er protokollunderskrivere

# **Sak 4/2025 Godkjenning av protokoll fra informasjonsmøte i landsstyret**

**Vedtak:**

Protokoll fra informasjonsmøte 6. februar ble godkjent

# **Sak 5/2025 Informasjon fra generalsekretær**

**Punktskriftseminar i Bergen**

KABB var invitert til seminar om punktskrift sammen med Tibi og Norges Blindeforbund 10. februar 2025. Seminaret ble holdt i anledning punktskriftens 200 års jubileum. Seminaret hadde som mål å stimulere til økt bruk av punkt i samfunnet generelt og interesseorganisasjonene spesielt. KABB var også invitert til å bidra i seminaret med foredrag om salmebok for alle. De som deltok fra KABB var Solveig Marie Oma, Kurt Ove Mæland og Øyvind Woie. Vi merker oss spesielt at:

* KABB kan øke sin punktskriftproduksjon av bøker som er til utlån i biblioteket.
* KABBs medlemmer og brukere kan og bør i større grad benytte seg av utskriftstjenesten som trykkeriet tilbyr. Her kan man få skrevet ut alt fra handlelapper til ukeblader. KABB bør organisere denne tjenesten for sine medlemmer og brukere for å styrke punktskriften i KABB.
* Det bør jobbes mer interessepolitisk for å styrke punktskrift som offisielt skriftspråk for mange synshemmede. En bør følge modell som er for døve har gjort for tegnspråk. Dersom punkt godkjennes vil det styrke opplæring og undervisning som i dag ikke er god nok. KABB tok til orde for dette på seminaret.
* KABB må merke seg at vi blir regnet med som en likeverdig partner i arbeidet med punktskrift, og mange har lagt merke til vår innsats for å få på plass en salmebok i punkt og andre formater.

Dagen etter seminaret deltok vi på samarbeidsmøte med punktskrifttrykkeriet sammen med ledere og ansatte i Tibi.

* KABB og Tibi har felles interesser i å styrke og utvikle samarbeidet om punkt.
* Det ble drøftet om salmebok og andre større produksjoner kan trykkes i punktskrifttrykkeriet. Store produksjoner krever mye og må planlegges godt.
* Tibi ser verdien av å kunne tilby salmebok og bibel i punktskrift gjennom Tibi. KABB jobber videre med dette.
* Vi drøftet også muligheten for å kunne tilby punktbøker som f.eks. bibel med unike covere og spesiell utsmykning. Både trykkeriet, Tibi og KABB mener dette er interessant.
* Trykkeriet har begrensede muligheter til å trykke visuell skrift/svartskrift på punkt. KABB har vurdert dette som en løsning for å legge bedre til rette for den praktiske bruken av salmeboken i kirkelige handlinger og gudstjenester.
* Vi drøftet også muligheten for å etablere et storskriftproduksjon for personer med synsrest og som kan lese visuell skrift. Dette er et forsømt område innen tilrettelegging. Behovet for bøker i stor skrift er stort. Det må også jobbes med digitale, enkle løsninger på dette feltet.

**Besøk hos Canon Norge**

Utviklingssjef Arne Kyrkjebø i Tibi og generalsekretær Øyvind Woie ble 20. februar invitert til Canon Norge for å få informasjon om en ny teknologi som kalles «elevated print». Denne teknologien gjør det mulig å skrive ut taktile former på alle slags materiale. Den kan også brukes til å skriv ut punktskrift på f.eks. metall. Canon har utviklet teknologien og viste den første gang i Norge da Norges Blindeforbund hadde en visning av utstillingen «World unseen» på Deichmanske sommeren 2024. Teknologien er aktuell med tanke på taktile bok-covere og illustrasjoner. Bilder kan printes ut taktilt over store flater. Teknologien kan også trolig brukes ved midlertidig og fast universell utforming fra man kan kombinere det visuelle med det taktile og skape unike kontrast- og taktile løsninger.

KABB ønsker å samarbeide videre med Tibi og vil prøve å få til en taktil utstilling på sommertreff og generalforsamling 2025. Det er aktuelt å skrive ut ikoner, vestfronten på Nidarosdomen og andre testtrykk.

**Agder lokalforening uten leder**

Generalsekretær orienterte landsstyret om at styreleder i Agder forening av KABB har informert om at hun trekker seg fra oppgaven som styreleder i foreningen med umiddelbar virkning. Ny leder vil bli valgt på årsmøte 20. mars. Landsstyret er kjent med at foreningens vedtekter sier at styremedlemmer ikke kan sitte både i lokalforeningens styre og landsstyret. Ifølge vedtektene for lokalforeninger i KABB er foreninger og lokallag tilsluttet hovedorganisasjonen KABB og skal være godkjent av KABBs landsstyre. Landsstyret vurderer å kunne gi dispensasjon fra foreningens vedtekter dersom det er nødvendig for å bidra til et styringsdyktig og fungerende styre.

**Oppstart for informasjons- og organisasjonskonsulent i KABB**

Cecilie Engedahl Wendelborg har sin første offisielle arbeidsdag i KABB 3. mars. Kontrakt med 6 måneders prøvetid løper fra 1. mars. Wendelborg skal jobbe på hjemmekontor og i Oslo. Hun har sin første arbeidsdag i Oslo og deltar på to dagers stabssamling med sine nye kollegaer. Program for stabssamlingen er gjennomgang ny tariffavtale og ny pensjonsordning. I tillegg starter staben å jobbe med sine innspill til ny strategiplan for KABB. Vi i KABB er svært fornøyd med å få Wendelborg på laget. Hun har god kjennskap til KABB og stor arbeidskapasitet. Ved oppstart blir hun med på arbeidet med årsmøter i de tre foreningene våre.

**Vedtak:** Landsstyret tar orienteringene til etterretning og ber generalsekretær spesielt følge opp situasjonen rundt lederskifte og valg av nytt styre i Agder forening av KABB. Styret ber generalsekretær komme tilbake til styret med mer informasjon og bidra til at det nye styret får god støtte fra administrasjonen i KABB.

# **Sak 6/2025 Godkjenning av årsregnskap 2024**

**Vedtak:**

Landsstyret godkjente årsregnskap for 2024. Regnskapet sendes ut for digital signering. Landsstyret ber generalsekretær klargjøre regnskap for de tre siste periodene til orientering for generalforsamlingen 2025 jfr. par. 4 Generalforsamlingens funksjoner pkt. 3 i vedtektene til KABB.

# **Sak 7/2025 Godkjenning av årsrapport 2024**

**Vedtak:**

Landsstyret godkjente årsrapport for 2024. Rapporten sendes ut for digital signering. Landsstyret ber generalsekretær utarbeide melding for treårsperioden jfr. par. 4 Generalforsamlingens funksjoner pkt. 4 i vedtektene til KABB.

# **Sak 8/2025 Forvaltning av kapital**

**Vedtak:** Landsstyret mener det er viktig å sikre en god og trygg forvaltning av KABBs egenkapital, som er ervervet gjennom salg av eiendom og arv. Styret ber generalsekretær innhente mer informasjon vedrørende de etiske sidene av fondsforvaltningen KABB har fått tilbud om via KNIF-Kristen Norges Innkjøpsfellesskap.

# **Sak 9/2025 Mandat for valgkomiteen i KABB**

**Vedtak:**

Arbeidet i valgkomiteen i KABB har aldri hatt et skriftlig mandat for sitt viktige arbeid. Det vil landsstyret endre på. Magne Bjørndal leder valgkomiteen frem til generalforsamlingen 2025, og har lang erfaring med arbeid i valgkomiteer i KABB. Landsstyret har spurt ham om å utarbeide innspill til mandat for landsstyret.

Generalforsamlingen 2025 får orientering om mandatet. Valgkomiteens mandat skal også brukes som mal for foreningenes valgkomiteer.

**Mandat og veiledning for valgkomiteen i KABB, vedtatt av landsstyret i KABB 6. mars 2025. Paragrafene viser til vedtekter for KABB**

Generalforsamlingen i KABB skal velge en valgkomite på fire medlemmer. Valgkomiteen funksjonstid er tre år fra generalforsamlingen komiteen ble valgt.

Ifølge paragraf 4, punkt h, skal valgkomiteen bestå av tre faste medlemmer og et varamedlem. Komiteen konstituerer seg selv og skal ha en leder. Komiteen er ansvarlig for å føre egne referater og skriver selv sine innstillinger.

**Valgkomiteens oppgave**

Valgkomiteens skal forberede valgene på generalforsamling. Arbeidet bør starte i god tid, gjerne tidlig på høsten året før generalforsamlingen.

Administrasjonen i KABB har ingen formell rolle i komiteens arbeid, men tar initiativ til at arbeidet kommer i gang.

Administrasjonen gir kontaktopplysninger om komiteens og landsstyrets medlemmer. Komiteen kan også etterspørre annen relevant informasjon, f.eks. medlemsliste.

**Leders ansvar**

Lederen kaller inn til komiteens første møte, og har hovedansvaret for å samordne arbeidet. Hvordan oppgavene ellers fordeles, er opp til komiteen selv å avgjøre. Det er en absolutt forutsetning at det er taushetsplikt omkring arbeidet i komiteen.

Komiteen bør starte arbeidet sitt med å skaffe seg oversikt over hvordan styremedlemmene opplever at styret fungerer, og hvem av dem som stiller seg til disposisjon for en ny periode.

**Krav til kandidater til landsstyret**

I paragraf 2 heter det: «Personer med synsnedsettelser, lesevansker og/eller dysleksi, deres pårørende og andre interesserte som vil støtte KABBs formål, kan tegne medlemskap i KABB.»

I prinsippet er både medlemmer og ikke-medlemmer valgbare til landsstyret og valgkomiteen. Men den samme paragrafen inneholder også en begrensning: «… alle styrende organer i KABB skal alltid ha flertall av medlemmer fra målgruppa og deres pårørende, slik den er beskrevet i formålsparagrafen.»

I paragraf 7 følger enda en begrensning: «Landsstyrets leder og nestleder må være personer med synsnedsettelse, lesevansker og/eller dysleksi.»

Videre heter det i paragraf 3: «Alle tillitsvalgte skal være lojale mot KABBs formålsparagraf som bygger på den felles kristne tro, slik den er uttrykt i Bibelen og Den apostoliske trosbekjennelse.»

**Styrets sammensetning**

Valgkomiteen bør forsøke å sette sammen et landsstyre med best mulig kjønnsbalanse, geografisk og aldersmessig spredning.

Det kan også være en fordel om medlemmene kommer fra litt ulike deler av kirkelandskapet. Vær oppmerksom på at også medlemmene i valgkomiteen kan foreslås.

Landsstyret er KABBs høyeste organ mellom generalforsamlingene. Dette innebærer ansvar som arbeidsgiver, og for forvaltning av økonomiske og menneskelige ressurser. Valgkomiteen må derfor, etter beste evne, forsøke å sette sammen et landsstyre med kompetanse og erfaring som gjør styret i stand til å ivareta dette ansvaret.

Hele styret velges på hver generalforsamling. I teorien er det derfor mulig å skifte ut alle landsstyremedlemmene og hele valgkomiteen. Normalt

bør komiteen likevel legge opp til at noen går ut mens andre fortsetter, eventuelt i andre posisjoner. Vedtektene inneholder ingen begrensninger for hvor mange ganger styre- og valgkomitemedlemmer kan gjenvelges.

**Valgkomiteens innstilling**

Før innstillingen avgis må valgkomiteen forsikre seg om at alle som foreslås er villige til å være kandidater, og hvilket verv den enkelte innstilles til. Valgkomiteen bør også kontakte personer som har sagt seg villige til å fortsette eller til å stille til valg, for å informere dem om at de ikke vil bli innstilt.

Valgkomiteen ber alle som innstilles om å skrive en kort presentasjon av seg selv. Disse presentasjonene innarbeides i innstillingen og brukes som bakgrunn når kandidatene skal presenteres overfor medlemmene.

**TIdsfrister**

Valgkomiteen bør ta sikte på å ha sin innstilling klar så tidlig at den kan sendes ut som en del av saksdokumentene til generalforsamlingen. Ifølge paragraf 3, generalforsamlingen, så skal saksdokumentene presenteres for medlemmene i KABB senest en måned før generalforsamling

Valgkomiteens innstilling skal inneholde:

* Hvem valgkomiteen har bestått av,
* Litt om hvordan komiteen har arbeidet (f.eks. antall møter),
* Om innstillingen er enstemmig, eller ikke,
* Forslag på landsstyre med leder, nestleder, sekretær, fjerde styremedlem, femte styremedlem og tre varamedlemmer, (jf. vedtektenes paragraf 4, pkt. g),
* Forslag på valgkomite med tre medlemmer og et varamedlem.

# **Sak 10/2025 Navneendring for KABB**

**Vedtak:**

På generalforsamlingen i 2022 ble det fattet vedtak om at organisasjonens navn skulle vurderes. Landsstyret takker navnekomiteen for arbeidet med nytt navn for Kristent Arbeid Blant Blinde og svaksynte og refleksjoner rundt navnet.

Landsstyret er enige med komiteen om at organisasjonsnavnet ikke lenger er dekkende for medlemsmassen og erkjenner at mange ikke føler seg hjemme i navnet. Mange av medlemmene og brukerne av våre tjenester har ulike leseutfordringer som ikke er knyttet til synstap.

Styret er usikre på om de foreslåtte navnene er bedre kandidater enn forkortelsen KABB, som har blitt et anerkjent varemerke og som er i daglig bruk. De tre navneforslagene er gode, men to av dem er mye brukt i Norge og internasjonalt. Det tredje krever mye forklaring.

Styret ønsker inntil videre å gå videre med forkortelsen KABB, med eventuelt et slagord eller en formulering som sier noe om vårt arbeid. For eksempel: «KABB – inkludering i kirke og menighet.»

Landsstyret ber også om at logoen til KABB visualiseres tydeligere. Den består i dag av fire elementer som danner et kors. Tre av elementene er punkter som i punktskrift.

# **Sak 11/2025: Eventuelt**

Det ble ikke fattet vedtak under eventuelt.

Neste styremøte er i Oslo, Kirkens hus, onsdag 14. mai kl. 16.00 til og med torsdag 15. mai kl. 16.00

Referent generalsekretær Øyvind Woie